-Պետք է մի այլախոհական լուրջ մարմին ունենալ, որը կառուցողական, քննադատական գնահատականներ կտա իշխանությունների բոլոր նախաձեռնություններին։ Այսինքն՝ նրանց առաջարկների առաջին փորձարկումը պետք է հանրային պալատով անցնի։ Պալատը պետք է դիտարկի՝ ինչն է պակաս այդ քայլերի մեջ և առաջարկներ անի համալրելու համար, որովհետև ինչքան էլ առաջնորդը կամ ընտրյալ ղեկավարը հանճարեղ լինի, միևնույն է՝ նա անհատականություն է և միանշանակ ինչ-որ վրիպումներ ունենալու է։ Այդ բացը փակելու համար նման կառույցի գոյությունն անհրաժեշտություն է, որպեսզի հանրային կարծիքը համապարփակ մոտեցում ունենա ազգային խնդիրներին։